**Sportsplan for paradressur 2025**

# Introduktion

Denne sportsplan danner udgangspunkt for det fælles arbejde omkring talentudvikling og elite for paradressur i Danmark. Den har til formål at give ryttere, trænere og øvrige interessenter et overblik over struktur og gældende retningslinjer.

Med sportsplanen ønsker vi at udvikle et program baseret på tre hovedprincipper:

* Vi vil gøre de bedste bedre
* Vi vil udvikle flere ryttere til at kunne begå sig på topniveau
* Vi tilrettelægger de sportslige målsætninger imod topplaceringer ved PL, VM og EM

Det fælles talent- og eliteprogram består af en niveauopdelt struktur fordelt på tre trin, som uddybes under de respektive afsnit:

* Trin 1: Bruttotruppen
* Trin 2: Observationstruppen
* Trin 3: Nye ekvipager med udviklingspotentiale

Landsholdet udtages fra bruttotruppen, og består af de ekvipager, der udtages til PL, VM, EM og eventuelt NM.

Indplacering på de enkelte trin er en dynamisk proces, hvorfor det er muligt at flytte ekvipager løbende. Formålet med den trinvise opdeling er således at skabe en stærk, fælles kultur for paradressur i Danmark, hvor sammenhold og videndeling på tværs af niveau tilstræbes.

Ekvipager, som ikke er indplaceret på et de tre trin, har mulighed for at blive observeret af landstræner eller assisterende landstræner.

# Generelt om indplacering

Indplacering på de enkelte trin sker på baggrund af en række objektive og subjektive kriterier, som tager udgangspunkt i nedenstående definitioner af den gode rytter og den gode hest. Hertil følger en række specifikke kriterier for det enkelte trin, som er uddybet i det respektive afsnit. Indplaceringen af den enkelte ekvipage sker altid i dialog med relevante eksperter, men landstræneren har det endelige ansvar.

## Den gode rytter

* Kan identificere sig med landsholdets værdier: ”Professionel tilgang til sporten” og ”Respektfuld omgang med heste og mennesker”
* Har lyst og energi til at træne
* Har stor vilje i både medgang og modgang
* Har forståelse for, at vi har med levende dyr at gøre
* Kan tackle modgang på professionel vis, og kan rejse sig igen.
* Har grundlæggende god kondition og prioriterer at udvikle sin fysiske form og sundhed
* Arbejder med handleplaner og klare målsætninger, og holder sin træner orienteret
* Har et system og et godt setup i ryggen – også i modgang
* Bidrager positivt til truppen og forstår at man som konkurrencerytter er i fokus – også som rollemodel
* Arbejder med sit team om at strukturere og planlægge ekvipagens toppræstationer
* Giver tilbagemeldinger på relevant kommunikation
* Bruger optimerende tilbud inden for fysisk træning, sportspsykologi, ernæring mv.

## Den gode hest

* Har taktfaste, rummelige gangarter
* Passer til den grad, rytteren er klassificeret i
* Er ridelig og kan gå for lette hjælpere
* Har energi og lyst til at arbejde for sin rytter
* Har evnen til at gå i selvbæring
* Arbejder let og ubesværet i sit eksteriør, så elegancen fremmes
* Er sund og fit til at kunne rejse

# Trin 1: Bruttotrup og landshold

## Udtagelseskriterier

Nedenfor følger en række generelle udtagelseskriterier, som gælder for bruttotrup og landshold. Specifikke udtagelseskrav for det landshold, som udtages til EM, VM, PL og evt. NM, vil blive meldt ud i forbindelse med det givne mesterskab. Dog offentliggøres årets udtagelsesstævner i forhold til internationale mesterskaber senest på årets første træningssamling, hvorefter det aftales med landstræner og holdleder, hvilke udtagelsesstævner ekvipagen skal deltage i for at komme i betragtning til landsholdet.

Udtagelse tager udgangspunkt i:

* Rytterens kvalifikationer, erfaring på højt niveau og aktuelle niveau
* Ekvipagen har opnået minimum 70% ved et 3\*CPEDI-stævne indenfor det seneste år
* Ekvipagen rider DM stævnet over 3 dage
* Rytterens evner til at samarbejde
* Teamet omkring rytterens evne til at agere i henhold til landsholdets værdier ”Professionel tilgang til sporten” og ”Respektfuld omgang med heste og mennesker”
* Hestens kvalitet, potentiale og aktuelle form
* Ekvipagens resultatmæssige stabilitet og bundniveau ved de i samarbejde med landstræneren udvalgte stævner.

Derudover kræves det, at:

* Rytteren er internationalt klassificeret
* Rytteren har egen hest eller kontrakt på hest
* Rytteren laver målsætningsarbejde og handleplaner

## Træningssamlinger

Antallet af træningssamlinger fremgår af den årlige aktivitetsplan.

For at sikre en rød tråd for ekvipagen og fremme kommunikation og samarbejde mellem daglig træner og landstræner opfordres til, at daglig træner deltager ved samlinger.

Hver rytter kan medbringe én hest til træningssamlingerne (den hest man forventer skal deltage til stævnerne i indeværende sæson). Efter aftale med trænerteamet kan reservehest medbringes.

## Internationale stævner

Tilmelding til deltagelse i internationale stævner varetages altid af holdleder og i samarbejde med trænerteamet.

Ekvipager i bruttotruppen har fortrinsret i forbindelse med udtagelse til internationale stævner.

## Generelle ydelser

* Ryttere kan søge løbende rådgivning og vejledning hos landstræner og holdleder.
* Ryttere indplaceres som enten verdensklasseatlet, eliteatlet eller bruttogruppeatlet i Team Danmark, hvilket giver mulighed for ekspertbistand inden for blandt andet sportspsykologi, fysisk træning, ernæring mv.
* Der vil efter behov blive arrangeret hjemmebesøg, hvor landstræner eksempelvis overværer træning med daglig træner og indgår i dialog omkring evaluering, målsætninger, stævneplaner, setup og eventuelt kommende heste.
* Parasport Danmarks landstræner og holdleder deltager ved udvalgte internationale stævner og træningssamlinger samt EM, VM, PL og evt. NM.
* Fysioterapeut, dyrlæge, hjælper og sportspsykolog deltager ved udvalgte træningssamlinger efter behov samt ved EM, VM og PL.
* Parasport Danmarks landsholdsdyrlæge laver sundhedstjek på hesten ifm. EM, VM og PL.
* Ved deltagelse i træningssamlinger arrangeret af trænerteamet og holdleder dækkes omkostninger til ekspertbistand, træning, hal- og boksleje.

# Trin 2: Observationstruppen

## Udtagelseskriterier

Observationstruppen består af ekvipager med niveau lige under bruttotruppen.

For at blive en del af observationstruppen gælder som udgangspunkt følgende:

* Rytteren har egen hest eller kontrakt på hest
* Ekvipagen modtager professionel træning ugentligt
* Ekvipagen har opnået minimum 68 % ved et 3\*CPEDI-stævne indenfor det seneste år
* Ekvipagen har i sæsonen vist en løbende udvikling
* Rytteren arbejder med fysisk træning

## Træningssamlinger

Antallet af træningssamlinger fremgår af den årlige aktivitetsplan. Udvalgte ryttere kan inviteres med til træningssamlinger med bruttoholdet, hvis de af trænerteamet vurderes at være klar.

For at sikre en rød tråd for ekvipagen og fremme kommunikation og samarbejde mellem daglig træner og Parasport Danmarks trænerteam opfordres til, at daglig træner deltager ved disse samlinger.

Hver rytter kan medbringe én hest til træningssamlingerne (den hest man forventer skal deltage til stævnerne i indeværende sæson).

## Internationale stævner

Tilmelding til deltagelse i internationale stævner varetages altid af holdleder og i samarbejde med trænerteamet. Dog har ekvipager i bruttotruppen fortrinsret i forbindelse med udtagelse til internationale stævner.

## Generelle ydelser til atleter

* Ryttere kan søge løbende rådgivning og vejledning hos trænerteamet og holdleder.
* Ved deltagelse i træningssamlinger arrangeret af trænerteamet og holdleder dækkes omkostninger til ekspertbistand, træning, hal- og boksleje.

# Trin 3: Nye ekvipager med udviklingspotentiale

## Udtagelseskriterier

For at blive indplaceret som ny ekvipage med udviklingspotentiale gælder som udgangspunkt følgende:

* Rytteren er nationalt klassificeret og har iværksat proces for at blive international klassificeret
* Ekvipagen kommer i indeværende sæson ud og opnår stævnerutine internationalt
* Ekvipagen har i sæsonen vist en løbende udvikling
* Rytteren har opbakning til og mulighed for at starte internationalt
* Ekvipagen deltager i de igangværende nationale paracups

## Træningssamlinger

Antallet af træningssamlinger fremgår af den årlige aktivitetsplan.

For at sikre en rød tråd for ekvipagen og fremme kommunikation og samarbejde mellem daglig træner og Parasport Danmarks trænerteam opfordres til, at daglig træner deltager ved disse samlinger.

Hver rytter kan medbringe én hest til træningssamlingerne (den hest man forventer skal deltage til stævnerne i indeværende sæson).

## Internationale stævner

Ryttere indplaceret som ny ekvipage med udviklingspotentiale forventes at deltage i 2\*CPEDI-stævner. Tilmelding til deltagelse i internationale stævner varetages altid af holdleder og i samarbejde med trænerteamet.

## Generelle ydelser til atleter

* Ryttere kan søge løbende rådgivning og vejledning hos assisterende landstræner og holdleder, hvor der vil være særligt fokus på hjælp til trænervalg, strukturerede træningsindsatser, klassifikation samt andet uddannende og oplysende arbejde
* Ved deltagelse i træningssamlinger arrangeret af trænerteamet og holdleder dækkes omkostninger til ekspertbistand, træning, hal- og boksleje

# Støtte til indplacerede ryttere

Som tilføjelse til ydelser beskrevet under de enkelte trin ses nedenfor en opsummering af den støtte, der tildeles udtagne ryttere til træningssamlinger, internationaler stævner og mesterskaber.

**Træningssamlinger**

* Hal- og boksleje
* Ekspertbistand og træning

**Internationale stævner**

* Træner- og ekspertbistand ved udvalgte stævner

**Europamesterskaber, verdensmesterskaber og de Paralympiske Lege**

* Individuelle præstationsfremmende tiltag efter udtagelse
* Mesterskabstræningslejr
* Dyrlægetjek før afrejse
* Støtte fra landstræner, fysioterapeut, dyrlæge, hjælper og sportspsykolog under mesterskab (som udgangspunkt)
* Startgebyr
* Transport, kost og logi til ryttere og grooms
* Fælles heste transport
* Tøjpakke

**Nordiske mesterskaber**

* Startgebyr
* Tøjpakke

Kommercielle rettigheder og vilkår

Parasport Danmark ejer alle kommercielle rettigheder relateret til landsholdet i paradressur.

Rytteren stiller bl.a. følgende markedsføringsrettigheder til Parasport Danmarks rådighed i landsholdssammenhæng:

* Rytterens navn
* Rytterens foto og/eller levende billeder fra begivenheder, hvor rytteren optræder i landsholdssammenhæng

Rytteren er forpligtet til at benytte Parasport Danmarks officielle landsholdsbeklædning til hest og rytter i forbindelse med al optræden ved aktiviteter, hvor Parasport Danmark helt eller delvist betaler for ekvipagens deltagelse, hvilket som udgangspunkt vil sige PL, VM, EM, NM og eventuelt udvalgte CPEDI3\*-stævner. Dette gælder også i de individuelle mesterskabsklasser.

Kontaktoplysninger

**For sportslige henvendelser:**

* Landstræner Astrid Gemal: Tlf. 21 45 35 36 – Mail [astrid@gemal.dk](mailto:astrid@gemal.dk)
* Assisterende landstræner Matthias Tourbier: Tlf. 22 75 58 08 – Mail [matthiastourbier@gmail.com](mailto:matthiastourbier@gmail.com)

**For praktiske spørgsmål angående træningssamlinger, international stævnetilmelding og international klassifikation:**

* Holdleder Anette Bruun Jensen: Tlf. 61 79 37 71 – Mail [abj@parasport.dk](mailto:abj@parasport.dk)

**For henvendelser angående national klassifikation:**

* Klassifikationsansvarlig: ansættelse på vej

**For henvendelser angående cups og øvrige:**

* Pararideudvalget: [para@rideforbund.dk](mailto:para@rideforbund.dk)
* Formand for pararideudvalget Nina Gregers Faxe: Tlf. 24 61 61 44 – Mail [ninafaxe@gmail.com](mailto:ninafaxe@gmail.com)

**For henvendelser angående Parasport Danmarks overordnede talent- og elitearbejde:**

* Elitekonsulent: ansættelse på vej

# Yderlig information

* [Paradressur-reglementet](https://rideforbund.dk/Files/Files/PDF-filer/Reglement/Paradressurreglement%202021%20uden%20synlige%20rettelser.pdf)
* [Generel information om paradressur i Danmark](https://parasport.dk/idraetter/ridning/)